Маңғыстауда оқулық сатып алу үшін 1 млрд теңге бөлінді
DATE: 14:05, 17 Тамыз 2017 | GMT +5
TITLE: Маңғыстауда оқулық сатып алу үшін 1 млрд теңге бөлінді
URL: https://kaz.inform.kz/news/mangystauda-okulyk-satyp-alu-ushin-1-mlrd-tenge-bolindi_a3055771/
META: DATE: 14:05, 17 Тамыз 2017 | GMT +5
TOTAL WORDS: 202
AUTHOR(S):
TEXT: 25 тамызға дейін облыс мектептеріне оқулықтар жеткізілуі тиіс. Жаңа оқулықтар 2, 5, 7-сынып оқушыларына арналған. Бұл туралы Маңғыстау облыстық білім басқармасының басшысы Зейнеп Тастемірова мәлімдеді. Мектептерді оқулықпен қамтамасыз ету үшін жергілікті бюджеттен 1 миллиард 63 миллион 995 мың теңге бөлінген. Зейнеп Тастемірованың айтуынша, биыл барлық балаға оқулық жеткілікті болады. «Биылғы оқу жылында 2, 5, 7 - сынып оқушылары жаңартылған бағдарламамен оқиды, сол себепті тек аталған сыныптарға оқулық алып отырмыз. Оған қоса, 1-сыныпқа көркем әдебиет оқулығы алынады. 18 баспа үйі өңірімізге оқулықтар жөнелтеді, сондықтан бұған байланысты мәселе туындамауы керек. Жыл сайын оқушылар саны артып, атааналар оқулық жетіспейді деген шағымдар айтып жатады. Мұндай жағдайда артық оқулығы бар мектептерден кітап өзге мектептерге беріледі», - дейді Зейнеп Тастемірова. Басқарма басшысының айтуынша, 12 жылдық білім беруге көшетін сыныптар жаңартылған бағдарламамен оқиды. «2016 жылдан бастап 1-сынып оқушылары жаңартылған мектеп бағдарламасымен оқуды бастап кетті. Олар жаңа оқулықпен жаңа жүйеде білім алуда. 1-сыныптар аптасына 5 күн оқиды. 2019-2020 жылдары Қазақстанның барлық мектептері 12 жылдық білім беруге көшеді деп күтілуде», - дейді ол. Бұған дейін Ақтау қалалық білім бөлімінің басшысы Светлана Төлебаева 2019 жылдан бастап 1-сыныпқа қабылданатындар міндетті түрде 1 қыркүйекке дейін 6 жасқа толуы керектігін айтқан болатын. Айта кету керек, Ақтауда жаңа оқу жылында 1-сынып оқушыларына тегін мектеп формасы үлестірілмейді
